
 12.8.2011
 BG
 Официален вестник на Европейския съюз
 L 207/1
 РЕГЛАМЕНТ ЗА ИЗПЪЛНЕНИЕ (ЕС) No 809/2011 НА КОМИСИЯТА
 от 11 август 2011 година
 за изменение на Регламент (ЕО) No 2074/2005 по отношение на документацията, придружаваща вноса на замразени рибни продукти директно от кораб-хладилник
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, втора алинея от него,
 като взе предвид Регламент (ЕО) No 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 16, втора алинея от него,
 като има предвид, че:
 (1)
 В Регламент (ЕО) No 853/2004 се предвижда, inter alia, че предприятията за хранителни продукти, извършващи внос на продукти от животински произход от трети страни, гарантират, че внос се извършва само когато са спазени изискванията на член 14 от Регламент (ЕО) No 854/2004.
 (2)
 В съответствие с член 14 от Регламент (ЕО) No 854/2004, когато се внасят в Съюза, пратките с продукти от животински произход се придружават от документ, отговарящ на определени условия. По силата на член 15, параграф 3 от посочения регламент обаче, когато рибни продукти са внесени, inter alia, директно от кораб-хладилник, този документ може да бъде заменен от документ, подписан от капитана.
 (3)
 В приложение VI към Регламент (ЕО) No 2074/2005 на Комисията от 5 декември 2005 г. за установяване на мерки за прилагане по отношение на някои продукти съгласно Регламент (ЕО) No 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) No 854/2004 на Европейския парламент и на Съвета и Регламент (ЕО) No 882/2004 на Европейския парламент и на Съвета, за дерогиране от Регламент (ЕО) No 852/2004 на Европейския парламент и на Съвета и за изменение на Регламенти (ЕО) No 853/2004 и (ЕО) No 854/2004 (3) се установяват образци на здравни сертификати, включително и за внос на рибни продукти.
 (4)
 С цел да се хармонизират изискваната информация и прилаганите процедури при внос на замразени рибни продукти в Съюза директно от кораб-хладилник, държавите-членки и заинтересованите организации поискаха от Комисията да установи образец на документ, който се подписва от капитана.
 (5)
 Образецът на документа, който се подписва от капитана, следва да съдържа изрично позоваване на установените в приложение III, раздел VIII към Регламент (ЕО) No 853/2004 разпоредби относно обработката на рибни продукти на борда на кораби-хладилници. Образецът на документа трябва също така да бъде съвместим с електронната система за обмен на здравни сертификати и документи за внос между националните компетентни органи по здравни въпроси, свързани с живи животни и продукти от животински произход (TRACES).
 (6)
 Поради това е целесъобразно да се установи хармонизиран образец на документ, който да бъде подписван от капитана при внос на рибни продукти в Съюза директно от кораб-хладилник.